Bombardovanie Bratislavy, Komárna a Nových Zámkov 14. októbra 1944

Bombardovanie Bratislavy, Komárna a Nových Zámkov 14. októbra 1944 bolo dôsledkom plánovaného náletu 15. leteckej armády amerických vzdušných síl na hornosliezske rafinérie Blechhammer (dnes Blachownia Śląska) a Odertal (Zdzieszowice) na juhu dnešného Poľska (vtedy na území Nemecka). Ako príležitostné ciele („targets of opportunity“) boli určené Bratislava na Slovensku, Komárno, Nové Zámky, Borzavár a Ugod v Maďarsku a Maribor v Juhoslávii. Keďže časť bombardérov pre nepriazeň počasia nedosiahla hlavné ciele, došlo k útokom na Bratislavu, Komárno a Nové Zámky. Niektoré stroje sa zbavovali bômb aj mimo cieľov.

 Predohra 
Slovensko aj Maďarsko sa koncom roka 1941 pridali k Nemecku a vyhlásili vojnu Spojeným štátom. V dôsledku tohto kroku začali americké vzdušné sily v roku 1944 strategické bombardovanie Slovenska aj Maďarska, kde boli cieľom najmä ropné rafinérie, železničná infraštruktúra, zbrojovky, vojenské letiská, mosty a prístavy. Americké nálety na Maďarsko začali 3. apríla 1944 bombardovaním Budapešti a 16. júna 1944 bolo prvýkrát bombardované Slovenskobratislavská rafinéria Apollo.

 Priebeh náletu 
Dňa 14. októbra 1944 vyslala 15. letecká armáda dislokovaná v Taliansku do vzduchu 412 štvormotorových bombardérov B-24 Liberator a 215 B-17 Flying Fortress v sprievode 232 stíhacích lietadiel P-51 Mustang a 168 P-38 Lightning. Úlohou náletu bolo ochromiť produkciu pohonných hmôt v hornosliezskych rafinériách Blechhammer (dnes Blachownia Śląska) a Odertal (Zdzieszowice) na juhu dnešného Poľska (vtedy na území Nemecka). Časť strojov sa však kvôli nepriaznivému počasiu odklonila a zaútočila na sekundárne a príležitostné ciele v Maďarsku, ako boli Komárno a Nové Zámky. Na Slovensku šlo najmä o Bratislavu.

 Bratislava 
Bratislavu napadli 14. októbra ako prvé 12 lietadiel B-17 Flying Fortress 2. bombardovacej skupiny. Zameriavanie bolo vykonané pomocou tzv. PFF zameriavačov umožňujúcich zamerať cieľ z paluby bombardéra aj v prípade veľkej oblačnosti nad cieľom. Na mesto spadlo o 12:08 hod. 26,25 ton bômb. Výsledky náletu sa kvôli veľkej oblačnej pokrývke nemohli vyhodnotiť. Neskoršia analýza ukázala jeden priamy zásah a štyri blízke dopady bômb na konci zriaďovacej stanice pri Hlavnej stanici a pri nájazde na Lamačskú cestu. Zásah dostala Kühmayerova továreň a sklady Mannesmann. Podľa hlásení jedno z lietadiel skupiny bombardovalo železničný Štefánikov most cez rieku Dunaj s neznámym výsledkom. V skutočnosti bomby zrejme dopadli na blízku vládnu budovu (dnešnú FF UK) na Majschovej (dnešnej Gondovej) ulici.


Posádky 461. bombardovacej skupiny boli v tento deň vyslané zaútočiť počas misie č. 116 na rafinériu Odertal. Nepriazeň počasia však prinútila veliteľa formácie Lt.Col. Lawhona upustiť od náletu na primárny cieľ a zamerať sa na príležitostný cieľ, ktorým bola zriaďovacia stanica v Bratislave a železničný most cez Dunaj. Dvadsaťjeden bombardérov B-24 Liberator zhodilo na cieľ zakrytý na 70 % oblačnosťou pomocou PFF zameriavačov spolu 31,24 ton bômb, z ktorých 61 % dopadlo do 300 metrov okolo zvoleného zámerného bodu. Opäť došlo k náhodnému zásahu budovy múzea na Vajanského nábreží. Poškodený bol aj obytný dom na Jakubovom námestí. Škody z bombardovania boli vyčíslené na 2 801 658 korún slovenských.

 Komárno 

Druhá bombardovacia skupina mala 14. októbra napadnúť rafinériu Blechhammer-Sever v Hornom Sliezsku s 36 bombardérmi B-17, ktoré kvôli nepriaznivému počasiu nad cieľom zaútočili na príležitostné ciele, pričom päť bombardérov bez úspechu zhodilo bomby na zoraďovaciu stanicu v Komárne. Zasiahli len obytnú časť ležiacu juhovýchodne od stanice. Cieľom 137. misie 465. skupiny bol železničný most cez Dunaj v Komárne a príležitostné ciele. Dvadsaťosem Liberatorov naložených 58,5 tonami vysoko explozívnych bômb zhodilo svoj náklad s dobrým výsledkom.

 Nové Zámky  
Týždeň po prvom ničivom nálete sa opäť rozozvučali sirény aj rádio ohlasujúce „letecký poplach“ – nepriateľské bombardovacie lietadlá od severu. Druhé bombardovanie Nových Zámkov vykonalo 33 bombardérov B-17 463. skupiny, ktoré medzi 11:30 a 11:33 hod. zhodili na železničnú stanicu a okolie asi 96 ton (približne 423 kusov) trhavých 227 a 454-kilogramových leteckých bômb. O 12:18 ďalších 16 B-24 nezistenej bombardovacej skupiny tiež zhodilo svoje bomby na stanicu v Nových Zámkoch, za účasti dvoch Liberatorov 461. skupiny, ktorých bomby primrznuté k závesom nevypadli nad Bratislavou. Škody boli oproti predchádzajúcemu náletu menšie. Útok vykonal menší počet strojov a smeroval na už predtým zničené objekty. Obyvateľstvo bolo varované včas a stihlo opustiť mesto, prípadne sa ukryť v odolnejších krytoch, ako boli napríklad katakomby pod Františkánskym kláštorom. Zásahy boli zaznamenané v priestore pred železničnou stanicou a na dnešných uliciach G. Bethlena, T. G. Masaryka, Cyrilometódskej, SNP atď. Napriek tomu bolo napočítaných asi 400 obetí.

Výsledkom dvoch náletov na Nové Zámky bola ťažko poškodená hlavná budova železničnej stanice, zničené vozňové, rušňové depo a koľajište, výhybky a návestidlá, elektrické manipulačné zariadenie, rušne a železničné vagóny. Použitie vysoko razantnej trhaviny hexogén (RDX) ako náplne v bombách a zapaľovačov nastavených na oneskorený zápal spôsobilo v priestoroch železničnej stanice veľké množstvo mimoriadne hlbokých kráterov. Neporušený ostal len vodojem. Po dobu 12 dní bola úplne prerušená železničná doprava cez Nové Zámky. Preprava medzi Novými Zámkami a Komárnom bola obnovená len čiastočne. Medzi Budapešťou a Novými Zámkami zostalo stáť 60 vlakových súprav. Na koľajišti bolo následne núdzovo obnovených len niekoľko koľají na prechod vlakov.

Dňa 17. októbra 1944 miestna tlač uverejnila správu:

 Núdzové odhodenia bômb 
Časť lietadiel sa zbavovala svojho nákladu aj mimo príležitostných cieľov, pričom na Slovensku boli hlásené núdzové odhodenia bômb pozdĺž takmer celej letovej trasy bombardérov. Približne o 12:00 hod. zhodili americké lietadlá dve bomby do poľa na území obce Farkašín (Vlčkovce), vzdialeného asi 1 kilometer na juhovýchod od majera „Mačkavár“. Bomby pri dopade na zem explodovali. Jedna bomba dopadla na pole pri obci Štvrtok, ďalšia dopadla 100 metrov od železničnej zastávky Melčice a dve explodovali na poli na území obce Kochanovce. V obci Kátlovce dopadli štyri bomby a neďaleko mestskej vodárne v Trnave dve bomby. Osem trhavých bômb dopadlo asi 2 kilometre severovýchodne od obce Horná Súča na pole nazývané „Slatinka“, kde pracovali roľníci, ale žiaden z nich nebol usmrtený ani poranený. V chotári obce Šoporňa, zvanom „Za Járčom“, dopadli dve trhacie bomby a sedem na dvor Prílohy pri obci Brestovany.

 Referencie 

 Pozri aj 
 Bombardovanie Slovenska v rokoch 1939 – 1945

Kategória:Bitky v 1944
Bratislava, 1944-10-14
Komárno
Kategória:Dejiny Bratislavy
Kategória:Brestovany
Kategória:Komárno
Kategória:Komárom
Kategória:Nové Zámky
Kategória:14. október
Kategória:1944 na Slovensku